ประกาศคณะกรรมการกํากับหลักทรัพย์และตลาดหลักทรัพย์ที่ กน. 41/2544เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อการเลี้ยงชีพ อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ให้ยกเลิก (1) ประกาศคณะกรรมการกํากับหลักทรัพย์และตลาดหลักทรัพย์ ที่ กน. 8/2544 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อการเลี้ยงชีพ ลงวันที่ 30 มีนาคม พ.ศ. 2544 (2) ประกาศคณะกรรมการกํากับหลักทรัพย์และตลาดหลักทรัพย์ ที่ กน. 28/2544 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมเพื่อการเลี้ยงชีพ (ฉบับที่ 2) ลงวันที่ 14 กันยายน พ.ศ. 2544ข้อ ๒ ในประกาศนี้ "กองทุนรวมเพื่อการเลี้ยงชีพ" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ และมีวัตถุประสงค์ในการส่งเสริมการออมระยะยาวเพื่อการเลี้ยงชีพของผู้ถือหน่วยลงทุน "บริษัทจัดการ" หมายความว่า บริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดการกองทุนรวม "ประกาศ ที่ กน. 46/2541" หมายความว่า ประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมลงวันที่ 16 ธันวาคม พ.ศ. 2541 และที่แก้ไขเพิ่มเติม "ตัวแทนสนับสนุน" หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุนของกองทุนรวมเพื่อการเลี้ยงชีพ "นายทะเบียน" หมายความว่า นายทะเบียนหน่วยลงทุนของกองทุนรวมเพื่อการเลี้ยงชีพ "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ การจัดตั้งและจัดการกองทุนรวมเพื่อการเลี้ยงชีพ นอกจากที่กําหนดไว้ในประกาศนี้ ให้เป็นไปตามประกาศ ที่ กน. 46/2541 ยกเว้น ข้อ 9 ข้อ 10 ข้อ 11 ข้อ 38 ข้อ 39 ข้อ 46(1) (2) ข้อ 49 และข้อ 50 มิให้นํามาใช้บังคับ ข้อ ๔ ให้บริษัทจัดการจัดทําคู่มือภาษีเกี่ยวกับการลงทุนในกองทุนรวมเพื่อการเลี้ยงชีพ โดยคู่มือดังกล่าวต้องมีรายการอย่างน้อยดังต่อไปนี้ (1) สิทธิประโยชน์ทางภาษีของผู้ถือหน่วยลงทุน ประเภทของเงินได้ที่นํามาซื้อหน่วยลงทุนของกองทุนรวมเพื่อการเลี้ยงชีพที่จะได้รับสิทธิประโยชน์ทางภาษี และเงื่อนไขการลงทุนที่ผู้ถือหน่วยลงทุนจะได้รับสิทธิประโยชน์ทางภาษี (2) การชําระคืนสิทธิประโยชน์ทางภาษีที่เคยได้รับ การชําระเงินเพิ่มและเบี้ยปรับกรณีที่ผู้ถือหน่วยลงทุนปฏิบัติไม่เป็นไปตามเงื่อนไขการลงทุนหรือไถ่ถอนหน่วยลงทุนก่อนกําหนดพร้อมยกตัวอย่างประกอบ รายการตาม (1) และ (2) ให้มีรูปแบบและรายละเอียดตามที่สมาคมกําหนดโดยได้รับความเห็นชอบจากสํานักงานข้อ ๕ ให้บริษัทจัดการจัดส่ง แจกจ่าย หรือจัดให้มีคู่มือภาษีเกี่ยวกับการลงทุนในกองทุนรวมเพื่อการเลี้ยงชีพที่เป็นปัจจุบัน ตามหลักเกณฑ์และวิธีการดังต่อไปนี้ (1) ในการเสนอขายหน่วยลงทุนของกองทุนรวมเพื่อการเลี้ยงชีพ ให้บริษัทจัดการจัดส่งและดําเนินการให้ตัวแทนสนับสนุนจัดส่งคู่มือภาษีเกี่ยวกับการลงทุนในกองทุนรวมเพื่อการเลี้ยงชีพให้ผู้ที่สนใจจะลงทุนพร้อมกับใบคําสั่งซื้อหน่วยลงทุน เว้นแต่ในกรณีที่ผู้ที่สนใจจะลงทุนเป็นผู้ถือหน่วยลงทุนของกองทุนรวมเพื่อการเลี้ยงชีพกองทุนใดกองทุนหนึ่งที่จัดตั้งและจัดการโดยบริษัทจัดการอยู่แล้วในขณะนั้น บริษัทจัดการจะไม่จัดส่งคู่มือภาษีเกี่ยวกับการลงทุนในกองทุนรวมเพื่อการเลี้ยงชีพดังกล่าวก็ได้ หากข้อมูลของคู่มือภาษีนั้นไม่มีการเปลี่ยนแปลงไปจากข้อมูลที่ผู้ถือหน่วยลงทุนดังกล่าวเคยได้รับ (2) ให้บริษัทจัดการจัดให้มีคู่มือภาษีเกี่ยวกับการลงทุนในกองทุนรวมเพื่อการเลี้ยงชีพไว้ ณ ที่ทําการทุกแห่งของบริษัทจัดการและ ณ สถานที่ติดต่อทุกแห่งของตัวแทนสนับสนุนเพื่อประโยชน์ในการแจกจ่ายแก่ผู้ที่สนใจจะลงทุนได้ตลอดเวลาที่เสนอขายหน่วยลงทุนข้อ ๖ เมื่อสิ้นสุดระยะเวลาการเสนอขายหน่วยลงทุนของกองทุนรวมเพื่อการเลี้ยงชีพโครงการใดแล้ว หากปรากฏว่าจําหน่ายหน่วยลงทุนให้ประชาชนได้ไม่ถึงสิบราย ให้บริษัทจัดการยุติการจําหน่ายหน่วยลงทุนและให้ถือว่าการอนุมัติให้จัดตั้งและจัดการกองทุนรวมเพื่อการเลี้ยงชีพนั้นสิ้นสุดลง และให้บริษัทจัดการแจ้งให้สํานักงานทราบภายในสิบห้าวันนับแต่วันสิ้นสุดระยะเวลาการเสนอขายหน่วยลงทุนดังกล่าว และคืนเงินค่าจองซื้อหน่วยลงทุนและผลประโยชน์ใด ๆ ที่เกิดขึ้นจากเงินที่ได้รับจากการจําหน่ายหน่วยลงทุนให้ผู้จองซื้อหน่วยลงทุนภายในหนึ่งเดือนนับแต่วันสิ้นสุดระยะเวลาการเสนอขายหน่วยลงทุนดังกล่าวตามสัดส่วนของเงินค่าจองซื้อหน่วยลงทุน หากบริษัทจัดการไม่สามารถคืนเงินและผลประโยชน์ภายในกําหนดเวลาดังกล่าว บริษัทจัดการต้องชําระดอกเบี้ยให้ผู้จองซื้อหน่วยลงทุน ในอัตราไม่ต่ํากว่าร้อยละเจ็ดครึ่งต่อปีนับแต่วันที่ครบกําหนดเวลานั้นจนถึงวันที่บริษัทจัดการชําระเงินค่าจองซื้อหน่วยลงทุนครบถ้วน ข้อ ๗ เพื่อให้เป็นไปตามวัตถุประสงค์ของการจัดตั้งกองทุนรวมเพื่อการเลี้ยงชีพในการส่งเสริมการออมระยะยาวเพื่อการเลี้ยงชีพของผู้ถือหน่วยลงทุน ให้บริษัทจัดการดําเนินการดังต่อไปนี้ (1) จัดให้มีข้อความที่แสดงว่าบริษัทจัดการหรือนายทะเบียนจะปฏิเสธการลงทะเบียนการโอนหรือการจํานําหน่วยลงทุนไว้ในคําขอเปิดบัญชีเพื่อซื้อหรือขายคืนหน่วยลงทุนกับบริษัทจัดการ (2) แจ้งให้นายทะเบียนทราบถึงข้อจํากัดตาม (1) ข้อ ๘ ในกรณีที่บริษัทจัดการกําหนดไว้ในโครงการว่าจะออกใบหน่วยลงทุนให้ผู้ถือหน่วยลงทุน ใบหน่วยลงทุนต้องมีรายการอย่างน้อยดังต่อไปนี้ (1) คําบอกชื่อว่าเป็นหน่วยลงทุน (2) ชื่อ ประเภท อายุโครงการ (ถ้ามี) และวัน เดือน ปี ที่สิ้นสุดอายุโครงการ (ถ้ามี) (3) ชื่อผู้ถือหน่วยลงทุน (4) เลขที่ใบหน่วยลงทุน และจํานวนหน่วยลงทุนที่ถือ (5) วัน เดือน ปี ที่ออกใบหน่วยลงทุน (6) ชื่อบริษัทจัดการ (7) ชื่อผู้ดูแลผลประโยชน์ (8) ข้อจํากัดว่าจะนําหน่วยลงทุนไปจําหน่ายจ่ายโอน จํานําหรือนําไปเป็นประกันมิได้ (9) ลายมือชื่อผู้มีอํานาจลงนามผูกพันบริษัทจัดการ และตราประทับของบริษัทจัดการ(ถ้ามี) หรือลายมือชื่อนายทะเบียน แล้วแต่กรณี ในกรณีที่มีการเปลี่ยนแปลงรายการในใบหน่วยลงทุนตาม (2) (3) (4) (6) และ (7)ให้บริษัทจัดการดําเนินการยกเลิกและเปลี่ยนใบหน่วยลงทุนให้ผู้ถือหน่วยลงทุนโดยไม่ชักช้าข้อ ๙ บริษัทจัดการอาจกําหนดไว้ในโครงการจัดการกองทุนรวมเพื่อการเลี้ยงชีพว่า จะออกหนังสือรับรองสิทธิในหน่วยลงทุนหรือสมุดบัญชีแสดงสิทธิในหน่วยลงทุนให้ผู้ถือหน่วยลงทุนแทนการออกใบหน่วยลงทุนก็ได้ ในกรณีเช่นว่านี้บริษัทจัดการต้องออกหนังสือรับรองสิทธิในหน่วยลงทุนหรือสมุดบัญชีแสดงสิทธิในหน่วยลงทุน หรือปรับปรุงรายการในสมุดบัญชีแสดงสิทธิในหน่วยลงทุนให้เป็นปัจจุบัน และส่งให้ผู้ถือหน่วยลงทุนภายในระยะเวลาที่ระบุไว้ในโครงการ หนังสือรับรองสิทธิในหน่วยลงทุนหรือสมุดบัญชีแสดงสิทธิในหน่วยลงทุนต้องมีรายการอย่างน้อยดังต่อไปนี้ (1) ชื่อ ประเภท และอายุโครงการ (ถ้ามี) และวัน เดือน ปี ที่สิ้นสุดอายุโครงการ (ถ้ามี) (2) ชื่อผู้ถือหน่วยลงทุน (3) ประเภทของหน่วยลงทุน (ถ้ามี) (4) วัน เดือน ปี ที่ซื้อหรือขายคืนหน่วยลงทุน (5) จํานวนหน่วยลงทุนหรือจํานวนเงินที่ซื้อหรือขายคืนแต่ละครั้ง และจํานวนหน่วยลงทุนคงเหลือ (6) ชื่อบริษัทจัดการ (7) ชื่อผู้ดูแลผลประโยชน์ (8) ข้อจํากัดว่าจะนําหน่วยลงทุนไปจําหน่ายจ่ายโอน จํานํา หรือนําไปเป็นประกันมิได้ (9) ลายมือชื่อผู้มีอํานาจลงนามรับรองเพื่อบริษัทจัดการข้อ ๑๐ ในการจัดการกองทุนรวมเพื่อการเลี้ยงชีพ บริษัทจัดการต้องจัดให้มีระบบในการตรวจสอบการซื้อหรือขายคืนหน่วยลงทุนของผู้ถือหน่วยลงทุน ข้อ ๑๑ ห้ามมิให้บริษัทจัดการจ่ายเงินปันผลให้แก่ผู้ถือหน่วยลงทุนข้อ ๑๒ ให้บริษัทจัดการจัดทําและส่งรายงานเกี่ยวกับข้อมูลการจัดการกองทุนรวมเพื่อการเลี้ยงชีพให้สํานักงานตามหลักเกณฑ์และวิธีการที่สํานักงานประกาศกําหนด ให้บริษัทจัดการจัดทําและส่งรายงานเกี่ยวกับการลงทุนในหน่วยลงทุนให้ผู้ถือหน่วยลงทุนที่ขายคืนหน่วยลงทุนตามหลักเกณฑ์และวิธีการที่สมาคมกําหนดโดยได้รับควาเห็นชอบจากสํานักงานข้อ ๑๓ ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2544 เป็นต้นไปผู้มีอํานาจลงนาม - ประกาศ ณ วันที่ 16 พฤศจิกายน พ.ศ. 2544 (นายสมคิด จาตุศรีพิทักษ์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์